Sepang International Circuit

Sepang International Circuit je pretekársky okruh, na ktorom sa od roku 1999 koná Veľká cena Malajzie formuly 1 a ďalšie vrcholné podujatia automobilového a motocyklového športu - A1 Grand Prix a MotoGP. Okruh leží približne 60 km južne od hlavného mesta Malajzie, Kuala Lumpur. Trať v Sepangu je prvým dielom známeho architekta tratí formuly 1 Hermanna Tilkeho. Nemecký architekt následne navrhol ďalšie okruhy v Číne, Bahrajne, Turecku a na mnohých ďalších miestach. Od roku 1999 ponúkala vždy dramatické preteky, no najdramatickejšie práve v roku 2009, keď prívalový dážď, ktorý sa spustil po 22 kolách, prinútil organizátorov Veľkú cenu po 32 kolách z celkovo 56 prerušiť a po takmer hodinovom čakaní aj predčasne ukončiť. Jazdci si tak medzi sebou rozdelili len polovičné body. Víťazom sa stal Jenson Button. Charakteristika trate Okruh kombinuje dlhé rovinky, sekcie s rýchlymi zákrutami a úzke šikany, a preto je náročný na nastavenie monopostov. Je veľmi široký a vďaka tomu ponúka niekoľko dobrých príležitostí na predbiehanie. Na konci cieľovej rovinky jazdci dosahujú najvyššiu rýchlosť (306,8 km/h). Za ňou čakajú pilotov dve pomalé zákruty, v ktorých sa jazdí na druhom rýchlostnom stupni rýchlosťou približne 75 km/h. Práve tento úsek je najpomalším miestom trate. Táto sekcia je výborne viditeľná z priestorov hlavnej tribúny, v ktorej sa nachádzajú obchody a centrum oddychu. Okruh s veľkou priľnavosťou je veľmi rýchly a relatívne náročný na brzdy. Po fyzickej stránke je to pre jazdcov jeden z najnáročnejších pretekov sezóny, v Malajzii býva tradične veľmi teplo a vysoká vlhkosť vzduchu. Okruh sa nachádza 3,5 km od letiska v meste Kuala Lumpur. Okruh sa môže pýšiť vynikajúcim zázemím pre tímy a veľmi dobre vybaveným mediálnym centrom. Nevýhodou je však nerovnosť povrchu, zapríčinená tým, že trať bola vybudovaná na mieste, kde boli predtým močiare. Konfigurácie trate Okruhu ponúka dve nezávislé konfigurácie, takže na jednom mieste sa môžu konať dva preteky súčasne. Severný okruh, ktorý je súčasťou prvej polovice hlavného okruhu, sa na cieľovú rovinku vracia za zákrutou číslo 6 a má dĺžku 2,71 km. Južný okruh s dĺžkou 2,61 km je súčasťou druhej polovice hlavného okruhu a využíva protiľahlú rovinku. Na hlavnú trať sa pripája v zákrute číslo 8. Okruh tiež ponúka možnosti pre preteky motokár a motokros. Fakty a údaje Dĺžka trate: 5 543 m Počet kôl pretekov: 56 Dĺžka pretekov: 310,408 km Rozdiel medzi štart. a cieľovou čiarou: 0 m Počet zákrut: 15 (10 vpravo a 5 vľavo) Šírka trate: 16 - 23 m Dĺžka cieľovej roviny: 928 m Traťový rekord: 1:34,223 (211,782 km/h) - Juan Pablo Montoya/Williams-BMW (2004) Najrýchlejšie kolo kvalifikácie: 1:33,074 (214,397 km/h) - Michael Schumacher/Ferrari (2004) Maximálna rýchlosť: 309,9 km/h Prvá GP: 1999 (víťaz Eddie Irvine (GBR) - Ferrari F 399) Počet GP: 12 Priemerná spotreba paliva: 2,39 kg / kolo Jazda na plný plyn: 65 % Sekcia trate s jazdou na plný plyn: 830 m Počet preradení rýchlostných stupňov: 54 / kolo Opotrebenie pneumatík: stredné Opotrebenie bŕzd: nízke Úroveň priľnavosti: vysoká Stratégia 1 zastávka: 27. - 33. kolo 2 zastávky: 16. - 25. a 35. - 41. 3 zastávky: 14. - 19. a 25. - 30. a 38. - 43. Architekt: Hermann Tilke Kapacita tribún: 130 000 História V deväťdesiatych rokoch dvadsiateho storočia prechádzala Malajzia veľkými zmenami. Prírodné bohatstvo a výhodná zemepisná poloha predznamenali veľký pokrok. Premiér Dr. Mahathir Mohamad chcel, aby bola krajina do roku 2020 úplne industrializovaná. Za najlepšiu cestu k dosiahnutiu tohto cieľa bol považovaný automobilový priemysel. V tejto oblasti sa začala angažovať malajská ropná spoločnosť Petronas, ktorá podporovala tím Sauber F1. V roku 1996 automobilka Proton kúpila Lotus Engineering a ekonomický rozmach Malajzie si žiadal medzinárodnú propagáciu. Mahathir rozhodol o výstavbe okruhu, ktorý sa mal stať najmodernejším na svete. Dovtedy bola v Malajzii známa iba trať Johor, kde sa konali preteky Majstrovstiev sveta cestných motocyklov. Projekt nového okruhu mal na starosti Hermann Tilke. Okruh bol dokončený v roku 1998 a o rok neskôr hostil Veľkú cenu Malajzie formuly 1. Predposledné podujatie sezóny prinieslo víťazstvo Eddiemu Irvineovi na monoposte Ferrari a Michael Schumacher vtedy absolvoval návrat k pretekom po zotavení zo zlomeniny nohy. V roku 2000 podujatie v Sepangu uzatváralo sezónu a až od roku 2001 sa tieto preteky presunuli na začiatok roka hneď po GP Austrálie. Výsledky posledných ročníkov Víťazi Víťazi v kvalifikáciách Najrýchlejšie kolá Iné projekty Commons ponúka multimediálne súbory na tému Sepang International Circuit Externé odkazy Sepang International Circuit Archivované 2006-10-04 na Wayback Machine Satelitné snímky z Google Maps Údaje okruhu na Formula1.com Archivované 2010-06-04 na Wayback Machine